OM BRUK AV REELLE HENSYN I FORMUESRETTEN
I  Generelt om oppgaven – innledende bemerkninger
1. Pensumsituasjonen

Pensum på tredjeavdeling er Nils Nygaard: Rettsgrunnlag og standpunkt
Studentene har på tidligere avdelinger lest Boe: Innføring i juss
2. Tolkning av oppgaven - disponering
Jeg tolker oppgaven slik at studentene skal skrive om rettskildefaktoren reelle hensyn. Det vil si at de ikke skal skrive om rettsanvenderens vurderinger i en bredere forstand. Videre tilsier oppgaveteksten at studentene må vinkle oppgaven og eksemplene på formuesrettslige problemstillinger. Det kan også være på sin plass å si noe generelt om forholdet mellom bruk av reelle hensyn i formuesretten kontra typiske offentligrettslige spørsmål.
Når det gjelder disponeringen må kandidatene stå særlig fritt. Det finnes ingen bestemt mal for hvordan slike oppgaver skal angripes. Mange vil nok dele oppgaven inn i fasene relevans, slutning og vekt. Dette er imidlertid ikke den eneste (og kanskje heller ikke den beste) måten å disponere oppgaven på. Det viktigste er at studentene får en viss struktur på stoffet og klarer å si noe om hva som er spesielt med hensynsbruk i formuesretten.

Innledningvis kan studentene gjerne forsøke å definere begrepene ”reelle hensyn” og ”formuesrett”. Førstnevnte er imidlertid ikke lett å definere kort og presist.

3. Litt historikk
Historisk har (åpen) bruk av reelle hensyn vært uønsket.
· Montesquieu: Dommeren utfører det loven foreskriver, ikke rom for å ta andre ting i betraktning.Grunnen bak tankegangen: 
Bruk av dommerens vurderinger ville gripe inn i maktfordelingsprinsippet. 

Det er lovgiver – ikke dommeren som skal bestemme eks. hva som skal være straffbart.
· Prøyssisk rett: Laget en fullstendig lovbok (trodde i hvert fall det). 

Forbudt for dommeren å ta i betraktning andre ting enn det loven foreskrev – skrevet uttrykkelig i loven.Også forbud mot å lage kommentarer til loven.

· Også i norsk rett – ønske om å skjule den betydning vurderinger har i rettsanvendelsen. Høyesterettsdommene, både begrunnelse og votering, holdt hemmelige frem til 1863.

Et annet poeng: Helt frem til moderne tid:

Dommerne tilstrebet å skjule i premissene at de foretar vurderinger.

Bruken av vurderinger skjules gjennom ordbruk som ”alminnelige retsgrunnsteninger”. o.l. Dette er et ord som henspeiler på noe mer objektivt enn den egentlige bruk av reelle hensyn– i hvert fall for ikke-jurister.
· Trad.rettskildelære også avvisende til at rettsanvenders vurderinger fremkom i rettsanvendelsen. To rettskildefaktorer, lov og sedvane (pluss rettspraksis om disse). Man fant retten her, bare man lette grundig nok.
Utvilking og status i dag:
Augdahl og Eckhoff – banebrytende m.h.t å få frem at vurderinger har betydning når man tar standpunkt til rettsspørsmål. Eckhoff 1971 som har den første gjennomgående systematiske analysen av rettslige vurderingers betydning for rettsanvendelsen. Bruk av reelle hensyn fremstår nå som en viktig rettskilde.
Status i dag er at det er alminnelig anerkjent at lov og sedvane ikke har svar på alle rettsspørsmål, og at reelle hensyn spiller en viktig rolle i rettsanvendelsen. Særlig gjelder dette innen formuesretten. Dette ser man også gjennom HR praksis, der det nå åpent argumenteres med rettskildefaktoren reelle hensyn.

4. Hvorfor rettslige vurderinger må komme inn i rettsanvendelsen
Praktiske hensyn.
De øvrige rettskildefaktorene er ikke uttømmende med hensyn til argumenter for løsning av rettsspørsmål. En rettsanvender kan ikke si at han ikke kan løse et rettsspørsmål fordi han ikke finner argumenter. Derfor en nødvendighet med rettskilden reelle hensyn.

Man kan også si:

En nødvendig konsekvens av vår lovgivningsteknikk at reelle hensyn i stor uttrekning må tas i betraktning ved rettsanvendelsen.

Jo mer kasuistisk lovgivning, jo mindre bruk av reelle hensyn. 

Vi har en relativt generell/ lite kasuistisk lovgivning. Selv om lovgiver etter hvert har blitt mer aktiv og detaljert i sin lovgivergjerning, er sentrale deler av formuesretten fremdeles ulovfestet.
Imidlertid: 

Ikke mulig å lage så grundig lovgivning at bruk av rettslige vurderinger ikke blir nødvendige.

I enkelte tilfeller kan argumentene fra de øvrige rettskildefaktorene medføre uønskede/ uriktige rettsregler. Reelle hensyn er da nødvendig for å komme til en korrekt rettsregel.
5. Betenkeligheter ved bruk av reelle hensyn
Svekket forutberegnelighet
Hva gjelder den konkrete rettsanvendelsen vil forutberegneligheten kunne bli svekket.

Der forutberegneligheten er viktigst – i spørsmål om det offentliges inngrep overfor borgerne – legger legalitetsprinsippet begrensinger på bruken av reelle hensyn som rettskildefaktor. Dette er ikke like fremtredende på formuesrettens område.
Svekket demokratisk innflytelse på løsning av rettsspørsmål.

Demokratihensyn blir kun iakttatt ved bruk av lovgiverbaserte rettskilder – altså ikke ved bruk av reelle hensyn – med mindre hensynene som søkes varetatt er utledet fra en lovgiverbasert kilde.
6. Presiseringer
1) Det er på det rene at også lovgiver i meget stor utstrekning (forhåpentligvis) foretar avveininger av de reelle hensyn ved utforming av lover og forarbeider. Som rettsanvender er det viktig å ”kontrollere” at denne avveiningen blir riktig i det konkrete tilfellet.
Formuesretten bygger i stor grad på ulovfestet rett. Den ulovfestede retten fresmstår ofte som mer festnede prinsipper. Dette er i realiteten et sett med ferdig avveide hensyn. Her blir det kanskje enda viktigere å kontrollere berettigelsen av hensynsbruken.
2) Reelle hensyn  har ikke bare betydning når man tar stilling til rettsspørsmål etter gjeldende rett – de lege lata. De har også betydning når man tar stilling til rettsspørsmål de lege ferenda.
II  Reelle hensyn som selvstendig rettskilde
1. Problemstilling.
Problemstillingen her å angi hvilke rettskildeprinsipper som gjelder ved bruk av reelle hensyn som rettskilde.

1) Å belyse i hvilken grad reelle hensyn er relevant som rettskilde

2) Hvordan man utleder argumenter fra reelle hensyn

3) Hvor stor vekt tillegger man reelle hensyn

2. Relevans – hva er relevante reelle hensyn.
Vanskelig på en systematisk måte å utlede relelvansprinsipper fra rettspraksis som sier noe nærmere om hvilke reelle hensyn som er relevante.

Må derfor se hen til juridisk teori – generalisering og systematisering.

2.1. Systematikk.
Juridiske teoretikere:

Forskjellig systematisering av relevante/ irrelevante reelle hensyn.
Se Eckhoff, Boe, Andenæs, Nygård, Skoghøy

Det viktigste er at man på en forstandig måte får frem 
- hvilke reelle hensyn som er relevante, 
- hvilke som er irrelevante og 
- hvilke som ligger i grenseland.
2.2. Generelt om ulike typer reelle hensyn
Som samlebetegnelse: Typiske juridiske reelle hensyn.

I tillegg finnes det en annen inndeling/hovedgruppe: Typiske fagspesifikke reelle hensyn/ reelle hensyn som gjør seg gjeldende på de enkelte fagområder. En total gjennomgang av dette blir imidlertid alt for omfattende for denne veiledningen. Det kan heller ikke forventes at studentene skal redegjøre for dette. Studenter som gjør et greit forsøk på å identifisere noen slike grupper bør imidlertid honoreres.
2.2.1. Innholdsmessige vurderinger.
Man ser her på om regelen vil få et godt innhold.

- Er regelen forholdsmessig

Står midlene som tas i bruk i forhold til det målet som ønskes fremmet

For sterke virkemidler – regelens innhold blir ikke god.

- Fremmer regelen forutberegnelighet

Man tar her i betraktning at regelen bør være slik at det er lett for publikum å innrette seg etter rettsregelen.
Forutberegneligheten er en viktig side av rettssikkerhetsbegrepet.

Eks: 
Kravet til enkle og konsekvente rettsvernsregler
- Likhetshensyn.

En sentral verdi i vårt rettssystem er at like tilfeller skal behandles likt, med mindre det foreligger saklig grunn til å forskjellsbehandle.

En innholdsmessig god rettsregel vil derfor være en regel som ikke medfører usaklig forskjellbehandling.

Eks: 

Likebehandling av usikrede kreditorer der skyldneren er insolvent.

- Rene rimelighetsbetraktninger.
Også rene rimelighetsbetraktninger av forskjellig slag er et relevant reelt hensyn som tar sikte på at de rettsregler som utformes skal være gode.
Eks: 
”Interesselæren” som åpner for unntak fra de krav som i utgangspunktet stilles for å få etablert rettsvern.
- Virkningsorienterte vurderinger.
Man vurderer her om rettregelen vil få gunstige eller uheldige virkninger 

- for enkeltpersoner

- for samfunnet

- Formålsbetraktninger.
Man vurderer her om det formål som regelen skal ivareta vil bli oppfylt. 
- Unngå uheldige virkninger generelt sett.
Eks: Samfunnsøkonomiske hensyn: Er med på å begrunne hvorfor overlevering og ikke realregistrering er rettsvernskravet for enkelt løsøre.
2.2.2. Rettstekniske hensyn.
- Regelen må ikke være for vanskelig å praktisere.
Taler for bruk av klare vilkår som må være oppfylt for at en rettsfølge skal inntre.

Hensynet taler mot at man foretar konkrete og skjønnsmessige helhetsvurderinger.

Eks:

Ikke godtrokrav v/ kreditorekstinksjon når kreditor er utleggstaker.

Rimelighetshensyn kunne talt for dette, men her har man latt rettstekniske hensyn veie tyngst.
- Regelen må ikke virke unødig prosesskapende.
Jo mer skjønnsbetont rettsregel, jo mer åpner den for tvil og prosess.

Eks:

Lagt til grunn i både forarbeider og rettspraksis at det ved tolkningen av avhendingsloven skal legges vekt på at løsningen ikke bør være prosesskapende.

2.2.3. Systemorienterte vurderinger.
- Hensynet til konsekvens og harmoni i regelverket.

Taler for å ha absolutte rettsvernsregler.
- Slutninger fra det mer til det mindre.

Opplysningsplikten i kjl. § 18 gjelder etter ordlyden for ”som den er” kjøp. Men tilsvarende må da i alle fall gjelde der løsøret er solgt uten en slik klausul.
- Historisk kontekst.
1) At lovgiver har utelatt/ fjernet en bestemmelse, tyder på realitetsendring.

2) At lovgiver bare har flyttet på bestemmelsen, tyder på at den har samme realitetsinnhold.

3) Har regelen blitt til under spesielle historiske forhold, er dette et hensyn å ta i 

    betraktning.
Eks:

Et viktig eksempel er nyere kontraktslover der lovgiver her uttalt at man i stor grad bare ønsker å lovfeste tidligere ulovfestede prinsipper.

2.4  Eksempler på irrelevante reelle hensyn.
1) Personlige sympatier/ antipatier

2) Sære oppfatninger – politiske oppfatninger som ikke har fått legitimitet fra lovgiver
3) Hensynet til vinning for seg selv eller andre

3. Slutning – hvordan utleder man argumenter fra rettskilden reelle hensyn.
De reelle hensyn som er kommet til uttrykk i andre rettskilder, eksempelvis lover og rettspraksis:

Man tar utgangspunkt i naturlig språklig forståelse.

Eks: Hva er lovens formål.

De alminnelige tolkingsprinsippene som gjelder ved tolking av skrevne kilder vil få tilsvarende anvendelse her.

De reelle hensyn som kommer fra den enkelte rettsanvenders hode, vil være ferdigtolket når de kommer til uttrykk. Tolkingsprosessen er derfor vanskelig å iaktta. Det må imidlertid stilles visse krav til objektivitet og logikk i resonnementet.

4. Vekt – hvilke rettskildeprinsipper gjelder når man tar stilling til reelle hensyns 

    vekt.

4.1. Egenvekt – egenskaper ved faktoren selv.
- Hvor stor oppslutning er det om det reelle hensyn
- Politisk omstridte reelle hensyn kontra hensyn med bred politisk enighet
- Er hensynet tradisjonelt vektlagt innefor det aktuelle rettsområde?
- Har hensynet større legitimitet fordi det kan utledes av en mer autorativ kilde? f.eks. forarbeider eller rettspraksis.
- osv. osv.

4.2. Relativ vekt – reelle hensyns vekt i forhold til andre rettskildefaktorer.

Generelt
Det riktigste som kan sies generelt: 
Reelle hensyns vekt vil bero på kvaliteten av de øvrige rettskildefaktorene
og kvaliteten på det reelle hensynet.

Er eksempelvis lovteksten klar og støttet av forarbeidene:

- Ikke i tråd med vektprinsippene å la reelle hensyn få avgjørende vekt.

Er lovteksten uklar, men de reelle hensyn av god kvalitet:

- De reelle hensyn kan veie tyngst.

Vanskelig å si noe mer generelt.
Studentene kan imidlertid konstruere ulike eksempler og problemstillinger slik som nedenfor:

- Lovtekst vs. reelle hensyn.
Hovedregelen er nok at lovteksten vil veie tyngst.

Unntak forekommer av og til

- Andre rettkildefaktorer trekker i hver sin retning.

Her vil reelle hensyn ofte være utslagsgivende.

- ”Rettstomme rom”.

Kritikk mot bruken av begrepet ”rettstomt rom”: 

Det er ikke rettstomt når man har reelle hensyn å forholde seg til.

Reelle hensyn blir enerådende når man ikke finner relevante argumenter i de andre rettskildefaktorene.

- Reelle hensyn som utdyping/videreføring av lovfestet rett.

1) Rt. 1995-1181, Norblastdommen.
F: Panthaver hadde glemt å anmerke et driftstilbehørspant på samtlige bruksnumre. Tinglyst på tre, glemt på to.

Panthaver hevdet at panteretten hadde rettsvern så fremt den var tinglyst på de bruksnummer som hadde sentral betydning for virksomheten.

Motparten hevdet at panteretten måtte tinglyses på de bruksnummer som var nødvendige for virksomheten.

HR: 
Nok at man pantsatte driftstilbehøret sammen med eiendommer av sentral betydning for virksomheten.

BEGR: 
Lovteksten og forarbeidene åpnet for at noen eiendommer kunne utelates.
Det måtte imidlertid trekkes en grense.

Høyesterett trakk grensen på bakgrunn av reelle hensyn.

Presisering av innholdet i rettsregelen ved bruk av reelle hensyn.

2) Rt. 1992-1269, Kunderegisterdommen.   

F: Et regnskapsbyrå gikk konkurs. 

PS: Skulle kunderegisteret inngå i driftstilbehørspantet som ”annet løsøre” etter pl. § 3-4, 2. ledd, bokstav a?

HRF: Ja

BEGR: 
Reelle hensyn, formålsbetraktninger og virkningsorienterte vurderinger ble tillagt stor vekt.

- Hvordan går Høyesterett frem ved videreføring av lovfestet rett gjennom bruk av reelle hensyn.

a) Sier ofte at ordlyden ikke er til hinder for den tolkingen de vil frem til.

b) Prøver å finne støtte for sin tolking i forarbeidene eller etterarbeider, lovgiverbasert 

    kilde.

c) Argumenterer åpent og bredt med de reelle hensyn.

III Om bedømmelsen

Sensorveiledningen er skrevet før noen av oppgavene er lest.

På tredjeavdeling må det forventes at studentene har en viss forståelse for rettskildefaktoren reelle hensyn. Sammenlignet med andre oppgaver i rettskildelæren må imidlertid denne oppgaven betegnes som krevende. Det kan derfor ikke stilles altfor strenge krav til studentene.

Det sentrale er at de får vist at de har en viss forståelse for bruken av hensyn i formuesretten. Hvordan dette gjøres og hvilke eksempler de velger å bruke er egentlig av mindre betydning. Det kan for eksempel ikke kreves at studentene har fulgt den systematikk og brukt de eksempler som følger av veiledningen. Studentene må innrømmes stor frihet på dette området. 

Oppgaven er nok egnet til å avsløre kandidater som overhodet ikke har selvstendig evne til å forstå metodebruken. Disse må stryke. Jeg mener imidlertid at det ikke kan kreves altfor mye for å bestå, det må også aksepteres en del feilslutninger. For å få laud (A og B) må det kreves at kandidatene ikke bare gjengir generelt rettskildestoff, men at de evner å vise en viss selvstendighet. Gjerne gjennom bruk av praktiske eksempler. Det må også kreves at man har en viss systematikk i fremstillingen.
Tromsø, 26. april 2005

Stig H. Solheim

